32005R1036
L 171/19
JURNALUL OFÍCIAL AL UNIUNII EUROPENE
REGULAMENTUL (CE) NR. 1036/2005 AL COMISIEI
din 1 iulie 2005
de modificare a Regulamentului (CE) nr. 2535/2001 de stabilire a normelor de aplicare a Regulamentului (CE) nr. 1255/1999 al Consiliului privind regimul importurilor de lapte și produse lactate și deschiderea unor contingente tarifare
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și produselor lactate (1), în special articolul 29 alineatul (1),
întrucât:
(1)
Regulamentul (CE) nr. 2535/2001 al Comisiei (2) stabilește, printre altele, normele de aplicare, în sectorul laptelui și al produselor lactate, a regimurilor importurilor prevăzute de acordurile europene dintre Comunitate și statele membre, pe de o parte, și anumite țări din Europa centrală și orientală, pe de altă parte. În sensul aplicării concesiilor prevăzute de deciziile 2005/430/CE (3) și 2005/431/CE (4) ale Consiliului și ale Comisiei privind încheierea de protocoale adiționale la acordurile europene care stabilesc o asociere între Comunitățile Europene și statele lor membre, pe de o parte, și Bulgaria și România, pe de altă parte, este necesar, pentru a se ține seama de aderarea Republicii Cehe, a Republicii Estonia, a Republicii Cipru, a Republicii Ungare, a Republicii Letonia, a Republicii Lituania, a Republicii Malta, a Republicii Polone, a Republicii Slovenia și a Republicii Slovace la Uniunea Europeană, să se deschidă noi contingente tarifare și să se acorde anumite contingente existente de la 1 iulie 2005, data intrării în vigoare a protocoalelor adiționale.
(2)
Regulamentul (CE) nr. 747/2001 al Consiliului (5) prevede că gestionarea contingentului nr. 09.1302, aplicabil anumitor produse agricole care provin din Israel, se face după principiul „primul venit, primul servit”, în conformitate cu articolele 308a-308c din Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (6). Este necesar ca acest contingent să fie luat în considerare în cadrul Regulamentului (CE) nr. 2535/2001.
(3)
Anexa XII la Regulamentul (CE) nr. 2535/2001 conține o referință la organismul care eliberează licențe în Cipru, care trebuie să fie eliminată din cauza aderării Ciprului la Uniunea Europeană.
(4)
Prin urmare, Regulamentul (CE) nr. 2535/2001 ar trebui modificat în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
Regulamentul (CE) nr. 2535/2005 se modifică după cum urmează:
1.
La articolul 5, litera (b) se înlocuiește cu următorul text:
„(b)
contingentele prevăzute de deciziile 2005/430/CE (7) și 2005/431/CE (8) ale Consiliului și ale Comisiei;
2.
Articolul 19a se modifică după cum urmează:
(a)
alineatul (1) se înlocuiește cu următorul text:
„(1) În cadrul contingentelor prevăzute de regulamentele (CE) nr. 312/2003 (9) și (CE) nr. 747/2001 (10) ale Consiliului și prevăzute în anexa VIIa la prezentul regulament, se aplică dispozițiile articolelor 308a-308c din Regulamentul (CEE) nr. 2454/93.
(b)
alineatul (4) se înlocuiește cu următorul text:
„(4) Aplicarea ratei dreptului redus este condiționată de prezentarea probei de origine eliberate în aplicarea anexei III la acordul cu Chile sau a protocolului 4 la acordul cu Israel.”
3.
Partea B din anexa I se înlocuiește cu textul din anexa I la prezentul regulament.
4.
Anexa VIIa se înlocuiește cu textul din anexa II la prezentul regulament.
5.
La anexa XII, se elimină rândul privind Ciprul.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Punctele 1 și 3 din articolul 1 se aplică de la 1 iulie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 iulie 2005.